Nobel Energy

Nobel Energy (rasmiy nomi — Nobel Energy Management LLC, avvalgi nomi — Nobel Oil Services Ltd) — energetika sanoatida faoliyat yurituvchi kompaniyalar guruhi bo‘lib, integratsiyalashgan muhandislik, qurilish, xarid va ta’minot zanjiri boshqaruvi hamda burg‘ilash xizmatlarini o'zi ichiga oladi. Nobel Energy energiya, telekommunikatsiya, yuqori texnologiyalar va qurilish sohalarida faoliyat yurituvchi xalqaro kompaniyalar guruhi — NEQSOL Holding tarkibiga kiradi. Holding Buyuk Britaniya, AQSh, Turkiya, Ozarbayjon, Ukraina, Gruziya, Qozog‘iston va Birlashgan Arab Amirliklarida faoliyat olib boradi.

 Tarixi 

Nobel Energy 2005-yilda Ozarbayjonda tug‘ilgan tadbirkor Nasib Hasanov tomonidan tashkil etilgan bo‘lib, dastlab Kaspiy mintaqasida neft va gaz sanoati uchun texnik xizmat ko‘rsatuvchi kompaniya sifatida faoliyat boshlagan. Kompaniya quduqlarni qayta ishlash, burg‘ilash, o‘rnatish, qurilish, muhandislik, texnik xizmat ko‘rsatish, ta’mirlash va ekspluatatsiya xizmatlarini taklif etgan.

2007-yilda kompaniyaning sho‘ba korxonasi bo‘lgan Absheron Qazma (AQS) Ozarbayjon davlat neft kompaniyasi bilan hamkorlikda SOCAR AQS qo‘shma korxonasini tashkil etdi. Ushbu qo‘shma korxona integratsiyalashgan burg‘ilash va quduqlarni boshqarish xizmatlarini ko‘rsatishga ixtisoslashgan.

2012-yilda Nobel Energy Global Energy Solutions (Glensol) va Prokon kompaniyalarini tashkil etdi. Glensolning asosiy faoliyat yo‘nalishlari Ozarbayjon va Kaspiy mintaqasida konlarda operatsiyalar hamda uskunalarga texnik xizmat ko‘rsatishdan iborat bo‘ldi. Prokon esa loyihani moslashtirishdan tortib xarid va qurilishgacha bo‘lgan jarayonlarni o‘z ichiga olgan integratsiyalashgan infratuzilma, sanoat obyektlari va inshootlar qurilishini boshqarishga ixtisoslashdi.

2014-yilda Nobel Energy korporativ tuzilmasini qayta tashkil etib, Ozarbayjondagi bizneslarini Buyuk Britaniyada joylashgan bosh kompaniya tarkibiga birlashtirdi hamda faoliyatini xalqaro standartlarga moslashtirdi.

Shu yili kompaniya qidiruv va qazib chiqarish faoliyatini rivojlantirib, xarid va savdo, logistika, tezlashtirilgan yetkazib berish, ombor va materiallarni boshqarish xizmatlariga ixtisoslashgan Llamrei DMCC kompaniyasini tashkil etdi.

2015-yilda Nobel Energy Ozarbayjondagi Denholm Oilfield Services Limited kompaniyasining ishlab chiqarish faoliyatidagi 50 foiz ulushini sotib oldi. Xuddi shu yili Glensol Denholm Valvecare Limited bilan klapanlarga texnik xizmat ko‘rsatish bo‘yicha qo‘shma korxona tashkil etdi.

2017-yilda Nobel Energy va uning sho‘ba korxonalari moliyaviy shaffoflik uchun Ozarbayjon Soliqlar vazirligi tomonidan beriladigan “Shaffof soliq hamkori” (Ministry of Taxes) maqomini oldi.

Shu yili Glensol o‘z faoliyatini Qozog‘istonga kengaytirdi.

2018-yilda SOCAR AQS neft va gaz sanoati uchun quduqlarni burg‘ilash va muhandislik xizmatlarini ko‘rsatish maqsadida KCA Deutag bilan qo‘shma korxona tashkil etdi.

Shu yili Nobel Energy Wood kompaniyasi bilan muhandislik, xarid va qurilish boshqaruvi xizmatlarini ko‘rsatish bo‘yicha qo‘shma korxona tashkil etdi.

2019-yilda Prokon va SOCAR AQS Turkiya bozoriga kirib bordi.

2019-yilda Nobel Energy LRQA tomonidan beriladigan ISO 37001:2016 (korrupsiyaga qarshi boshqaruv tizimi) sertifikatini qo‘lga kiritdi. Ushbu sertifikat 2022-yilda yangilandi.

2021-yil 1-dekabr kuni kompaniya keng ko‘lamli rebrendingni e’lon qildi va o‘z strategiyasini neft-gaz xizmatlaridan integratsiyalashgan energetika ishlab chiqarish, rivojlantirish va xizmatlar kompaniyasiga aylantirishni maqsad qildi. Shu munosabat bilan kompaniya nomi Nobel Oil Services’dan Nobel Energy’ga o‘zgartirildi.

 Faoliyati 

Nobel Energy loyihalar va qurilish boshqaruvi; metall konstruksiyalarni ishlab chiqarish va o‘rnatish; dengizdagi (offshor) obyektlarni modernizatsiya qilish; yuqori bosimli oqim quvurlari, idishlar, rezervuarlar va ularga bog‘liq majmualarni o‘z ichiga olgan quvur tizimlari; konlarda operatsiyalar va uskunalarga texnik xizmat ko‘rsatish; integratsiyalashgan burg‘ilash va quduq xizmatlari; neft qazib chiqarishni oshirish xizmatlari hamda integratsiyalashgan ta’minot zanjiri boshqaruvi yo‘nalishlariga ixtisoslashgan.

 Faoliyat yo‘nalishlari 

 Integratsiyalashgan xizmatlar — konlarda operatsiyalar, uskunalarga texnik xizmat ko‘rsatish (Glensol tomonidan), neft qazib chiqarishni oshirish xizmatlari (OGP tomonidan taqdim etiladi)
 Muhandislik, xarid va qurilish (EPC, Prokon tomonidan) — loyiha va qurilish boshqaruvi, muhandislik, xarid va qurilish boshqaruvi (EPCM), shuningdek ishlab chiqarish
 EPCM — muhandislik, xarid va qurilish boshqaruvi sohasi
 Integratsiyalashgan xarid va ta’minot zanjiri boshqaruvi (PSCM) — energetika sanoati uchun xarid, savdo, logistika, tezlashtirilgan yetkazib berish, ombor va materiallarni boshqarish xizmatlari
 Burg‘ilash xizmatlari (SOCAR AQS va Turan Drilling & Engineering tomonidan) — Kaspiy mintaqasi va Turkiyada integratsiyalashgan burg‘ilash va quduq xizmatlari, muhandislik hamda quduqlarni boshqarish

 Sho‘ba korxonalar va affillangan kompaniyalar 

Nobel Energy beshta sho‘ba va affillangan kompaniyaga ega:

 Audubon — AQShda joylashgan kompaniya bo‘lib, energetika, kimyo, qayta tiklanuvchi energiya, elektr energetikasi va kommunal xizmatlar hamda sanoat bozorlari uchun muhandislik, xarid, qurilish (EPC), qurilish boshqaruvi (EPCM), ishlab chiqarish (EPFC), konsalting va texnik xizmatlarni taqdim etadi.
 Glensol (Global Energy Solutions) — neft konlaridagi operatsiyalar va uskunalarga texnik xizmat ko‘rsatishga ixtisoslashgan kompaniya.
 Prokon — integratsiyalashgan infratuzilma, sanoat korxonalari va obyektlarni qurish jarayonlarini boshqarishga ixtisoslashgan kompaniya.
 Llamrei DMCC — integratsiyalashgan xarid va ta’minot zanjiri boshqaruvi (PSCM) bo‘yicha ixtisoslashgan kompaniya.
 OGP — neft sanoati uchun texnologiyalar, boshqaruv va mahalliy tajribaga ixtisoslashgan mahalliy kompaniya.

 Qo‘shma korxonalar 
 SOCAR AQS — Ozarbayjon Davlat neft kompaniyasi, Nobel Energy Limited va Absheron Qazma MChJ o‘rtasida tashkil etilgan integratsiyalashgan burg‘ilash va quduq xizmatlari boshqaruvi kompaniyasi.
 Turan Drilling and Engineering — KCA Deutag va SOCAR AQS tomonidan tashkil etilgan qo‘shma korxona.
 Wood Group Azerbaijan — Nobel Energy va Wood kompaniyalari hamkorligida tashkil etilgan bo‘lib, Kaspiy mintaqasida integratsiyalashgan EPCM xizmatlarini ko‘rsatadi.
 SDL Nobel — Nobel Energy va Denholm Energy Services hamkorligida tashkil etilgan qo‘shma korxona.
 EnerMech OGP — EnerMech va Nobel Energy’ga affillangan Oil and Gas ProServ (OGP) tomonidan tashkil etilgan qo‘shma korxona.

 Mijozlar 
Nobel Energy mijozlari qatoriga SOCAR, BP, Siemens, Tüpraş, BOTAŞ, Wood, Karachaganak Petroleum Operating, Worley Parsons, Samsung Electronics, Saipem, Technip va Biwater kompaniyalari kiradi.

Manbalar